**Szada Nagyközség Önkormányzat Képviselő-testületének**

**…/2020. ( . ) önkormányzati rendelete**

**a közterület-felügyeletről**

Szada Nagyközség Önkormányzat Képviselő-testülete az Alaptörvény 32. cikk (1) bekezdés a) pontjában, a közterület-felügyeletről szóló 1999. évi LXIII. törvény 1. § (6) bekezdésben, valamint Magyarország helyi önkormányzatairól szóló 2011. évi CLXXXIX. törvény 12. § (2) bekezdésében kapott felhatalmazás alapján, a közterület-felügyeletről szóló 1999. évi LXIII. törvény 1. § (2) bekezdésében meghatározott feladatkörében el járva a következő rendeletet alkotja:

**1. Általános rendelkezések**

**1. §**

A rendelet célja Szada település közterületi rendjének és tisztaságának, valamint Szada Nagyközség Önkormányzat (a továbbiakban: Önkormányzat) vagyonának védelme, amelyről az Önkormányzat a Szadai Polgármesteri Hivatal (a továbbiakban: Hivatal) szervezetén belül foglalkoztatott közterület-felügyelők (a továbbiakban: felügyelő) útján gondoskodik.

**2. §**

E rendelet alkalmazásában:

* 1. közterület: a közhasználatra szolgáló minden olyan állami, vagy önkormányzati tulajdonban álló terület, amelyet rendeltetésének megfelelően bárki használhat, ideértve a közterületnek közútként szolgáló, és a magánterületnek a közforgalom számára a tulajdonos (használó) által megnyitott és kijelölt részét, továbbá az a magánterület, amelyet azonos feltételekkel bárki használhat;
  2. közterületi rend: a közterület rendeltetésszerű használatára, igénybevételére vonatkozó jogszabályok megtartása;
  3. feltartóztatás: a felügyelőnek az a tevékenysége, amelynek során azt a személyt, aki a személyazonosságának igazolását megtagadja, vagy az igazolásra történő felszólításnak nem engedelmeskedik, továbbá, akitől felvilágosítást kér a felvilágosítás megadásának idejére, valamint a szabálysértés elkövetésén tetten ért személyt, illetőleg a feltartóztatott jármű vezetőjét az intézkedés idejére, vagy a további intézkedés megtételéig a helyszín elhagyásában korlátozza, vagy a helyszín elhagyásában megakadályozza.

**2. A felügyelet illetékességi területe**

**3. §**

A rendelet hatálya kiterjed Szada település közigazgatási területén lévő közterületekre, az Önkormányzat fenntartásában működő intézményekre, az Önkormányzat tulajdonában, valamint használatában lévő vagyontárgyakra.

**3. A felügyelet feladata és együttműködési kötelezettsége**

**4. §**

(1) A felügyelő ellátja a közterület-felügyeletről szóló 1999. évi LXIII. törvényben foglalt feladatokat.

(2) A felügyelő feladatkörébe tartozik még különösen:

1. a közösségi együttélés alapvető szabályairól, valamint ezek elmulasztásának jogkövetkezményeiről szóló önkormányzati rendeletben, valamint
2. a közterület használat rendjének szabályozásáról szóló önkormányzati rendeletben

foglalt rendelkezések végrehajtásának ellenőrzése, betartásuk érdekében a hatáskörébe utalt intézkedések megtétele.

(3) A felügyelő intézkedési jogkörébe tartozik különösen az Önkormányzat tulajdonában, használatában lévő terület és vagyon

1. védelme,
2. a közbiztonsági szempontú ellenőrzése,
3. a képviselő-testület egyedi döntése alapján annak lezárása és őrzése,
4. a területre illetéktelenül belépni kívánó személyt igazoltatása, belépésének megakadályozása, az illetéktelenül ott tartózkodó eltávolítása.

(4) A felügyelő köteles feladatának teljesítése során fokozott figyelmet fordítani a lakosok jogos érdekeire, így különösen életük, testi épségük, egészségük és tulajdonuk védelmére.

**5. §**

(1) A felügyelő feladatai ellátása során együttműködik a rendőrséggel, a hivatásos katasztrófavédelemi szervekkel, a nemzeti adó- és vámhivatallal, az egyéb állami ellenőrző, rendvédelmi és önkormányzati szervekkel, a helyi polgárőrséggel, valamint a feladatai ellátásához segítséget nyújtó egyéb szervezettel.

(2) A felügyelő a működéséről a jegyző útján ad részletes tájékoztatást az Önkormányzat részére az évenként esedékes hivatali működésről szóló beszámoló keretében.

**4. A felügyelői szolgálat ellátása**

**6. §**

(1) A közterület-felügyelet létszáma két fő.

(2) A feladatkörében eljáró felügyelő hivatalos személy.

(3) A felügyelő feladatát országosan egységes egyenruhában teljesíti.

(4) A közterület-felügyelő szolgálata teljesítésekor egyenruhájára kitűzve viseli az országosan egységes, egyedi azonosító számmal ellátott felügyelői jelvényt. A közterület-felügyelő a település jelképét az egyenruha bal felső karján viseli.

(5) A közterület-felügyelőt szolgálati igazolvánnyal kell ellátni, amellyel intézkedés előtt magát igazolni köteles.

(6) A szolgálati igazolvány tartalmazza a felügyelő arcfényképét, nevét, a munkáltató szerv megnevezését és címét, továbbá a felügyelői jelvény sorszámát.

**5. A felügyelő eljárása**

**7. §**

(1) A felügyelő feladatának ellátása során köteles a közterület-felügyeletről szóló 1999. évi LXIII. törvény, valamint a közterület-felügyelői intézkedések végrehajtásának módjáról és eszközéről szóló 43/1999. (XI. 26.) BM rendelet szerint eljárni.

(2) A felügyelői járőrszolgálat a közterület-ellenőrzés általános formája.

(3) A járőrszolgálat előre meghatározott útvonalon látja el feladatát.

(4) A felügyelő feladatainak ellátása érdekében rendszeres, illetőleg folyamatos hatósági ellenőrzést végez illetékességi területén.

(5) A felügyelő az intézkedéssel érintett személyről, az intézkedés, vagy az eljárás szempontjából lényeges környezetről és körülményről, tárgyról kép-és hangfelvételt készíthet, amely kizárólag az adott eljárásban használható fel.

(6) A közterület-felügyelő felvilágosítást kérhet feljelentés megtétele, vagy egyéb jogszerű intézkedés céljából az érintettet személyazonosságának megállapítása érdekében igazoltathatja. Azt a személyt, aki személyazonosságát nem igazolja, a legközelebbi rendőri szervhez előállíthatja. A rendőrség megérkezéséig az érintett személyt a közterület felügyelő feltartóztatja.

**8. §**

(1) A felügyelő köteles intézkedni, vagy intézkedést kezdeményezni, ha a feladatkörébe tartozó jogszabálysértő tényt, tevékenységet, mulasztást észlel, vagy olyan tényt, tevékenységet, mulasztást hoznak tudomására, amely a feladatkörébe tartozó ügyben beavatkozást tesz szükségessé.

(2) A felügyelő intézkedése nem okozhat olyan hátrányt, amely nyilvánvalóan nem áll arányban az intézkedés törvényes céljával. Több lehetséges intézkedés közül azt kell választani, amely az intézkedéssel érintettre a legkevesebb korlátozással, sérüléssel vagy károkozással jár.

(3) A felügyelő köteles a hozzáfordulóknak a tőle elvárható segítséget, valamint felvilágosítást megadni.

**9. §**

(1) A felügyelő feladatkörében, feladatainak ellátásához személyes adatot kezelhet.

(2) Ha a kép- és hangfelvételen rögzített cselekmény miatt nem indult eljárás, a kép-és hangfelvételt legkésőbb a felvétel készítésétől számított harminc nap elteltével meg kell semmisíteni.

**6. A feladat végrehajtásának eszközei**

**10. §**

(1) A felügyelő feladatának jogszerű ellátása során az életét, testi épségét veszélyeztető, vagy személyes szabadsága ellen irányuló támadás, valamint az ilyen támadással közvetlenül fenyegető magatartás elhárítása érdekében testi erőt, könnygázszóró palackot alkalmazhat. A testi erő alkalmazása során felhasználhatóak önvédelmi fogások is.

(2) A felügyelő - ha az eset körülményei lehetővé teszik - előzetesen köteles felhívni az érintett figyelmét a kényszerítő eszköz alkalmazására.

(3) Amennyiben a testi erő, a könnygázszóró palack alkalmazása következtében a jogszerű intézkedéssel szembeszegülő személy megsérül, a felügyelő – tőle elvárható módon – köteles gondoskodni a sérült személy elsősegélyben részesítéséről, szükség esetén annak orvosi ellátásáról.

(4) A testi erő, valamint a könnygázszóró palack alkalmazását, az intézkedést követően haladéktalanul jelenteni kell a jegyző útján a Gödöllői Rendőrkapitányságnak.

(5) A (4) bekezdésben foglalt eszközök alkalmazása támadásra, illetve védekezésre képtelen állapotban lévő személlyel, terhes nővel és tizennégy éven aluli gyermekkel szemben nem megengedett.

**7. Záró rendelkezések**

**11. §**

(1) Ez a rendelet a kihirdetést követő napon lép hatályba.

(2) Hatályát veszti Szada Község Önkormányzata Képviselő-testületének a közterület-felügyeletről szóló 5/2007. (04. 03.) rendelete.

|  |  |
| --- | --- |
| Szada, 2020. …..……..  Pintér Lajos  polgármester | dr. Filó-Szentes Kinga  jegyző |

**Közzétételi záradék:**

Ezt a rendeletet 2020. …... naptól közzétettem.

Szada, 2020. ……….

dr. Filó-Szentes Kinga

jegyző

**I N D O K O L Á S**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 53. § (1) bekezdése értelmében a képviselő-testület a működésének részletes szabályait a szervezeti és működési szabályzatról szóló rendeletében határozza meg. Az önkormányzati jogok közé tartozik az önkormányzatok szervezetalakítási szabadsága. A közterület-felügyeletről szóló 1999. évi LXIII. törvény 1. § (7) bekezdése értelmében a Képviselő-testületnek a szervezeti és működési szabályzatában kell meghatároznia a felügyelet szervezeti formáját, a felügyelet, illetőleg a felügyelő feladatait.

A rendelet célja a közterületek rendjének és tisztaságának védelme, valamint annak rendjét megbontó jogsértések hatékonyabb megelőzése, megakadályozása, szankcionálása, az önkormányzati vagyon védelme, e feladatok ellátásához szükséges szervezeti keretek megteremtése, és az ezekkel összefüggő közszolgálati feladatokat ellátó személyek jogállásának meghatározása.

A rendelet megalkotását az indokolja, hogy Szada Nagyközség Önkormányzata közterület-felügyelet létrehozásáról döntött. A közterület-felügyelet működtetéséről, az illetékességi területéről, valamint az alkalmazandó releváns jogszabályokról rendelkezik a tervezet.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe:**

Szada Nagyközség Önkormányzat Képviselő-testületének a közterület-felügyeletről szóló …/2020. ( . ) önkormányzati rendelete

**Társadalmi-gazdasági hatása**: A felügyelői eljárás keretében kiszabott helyszíni bírság önkormányzati bevételt fog képezni.

**Költségvetési hatása:** A felügyelet létrehozásával az Önkormányzat működési kiadásai növekednek.

**Környezeti, egészségi következményei**: A közterület rendjének és tisztaságának javulása, ezáltal a lakosság nyugalmának és biztonságérzetének növekedése várható.

**Adminisztratív terheket befolyásoló hatása**: A felügyelői eljárással az adminisztratív terhek növekednek.

**Egyéb hatása**: nincs

**A rendelet megalkotását szükségessége, a rendelet megalkotásának elmaradása:** nincs jogalkotási kötelezettség

**A rendelet alkalmazásához szükséges feltételek**:

- személyi: rendelkezésre áll

- szervezeti: rendelkezésre áll

- tárgyi: rendelkezésre áll

- pénzügyi: rendelkezésre áll